ET Euroopa Liidu Teataja C 112/39

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 112/21)

Käesoleva dokumendi avaldamine annab õiguse esitada vastuväiteid kooskõlas nõukogu määruse (EÜ) nr 510/2006 (1) artikliga 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ACEITE DE LA ALCARRIA”

EÜ nr: ES/PDO/005/562/06.11.2006

KGT X KPN

1. Nimetus

„Aceite de La Alcarria”

2. Liikmesriik

Hispaania

3. Põllumajandustoote või toidu kirjeldus

3.1. Toote liik

Klass 1.5 — Õlid ja rasvad (või, margariin, õli jne).

3.2. 1. punktis esitatud nimetusega tähistatava toote kirjeldus

Toote kirjeldus: Ekstra-neitsioliiviõli, mis on saadud kohaliku Castellana (Verdeja) sordi oliivipuu viljadest mehhaaniliste või muude füüsiliste vahendite abil, mis ei halvenda õli omadusi ja mille puhul säilivad oliivi maitse, aroom ja omadused.

— Happesus: kuni 0,7 %.

— Peroksiidarv: kuni 15.

— Ultraviolettkiirguse absorbtsioon: K 270 juures: kuni 0,2.

— K 232 juures: kuni 2.

— Niiskusesisaldus: kuni 0,1 %.

— Lisandite ülemmäär: 0,1 %.

— Organoleptilised omadused: Veamediaan = 0.

— Viljale iseloomulikkuse mediaan > 0.

Põhivärvus on laimiroheline, mille intensiivsus varieerub sõltuvalt koristusajast ja oliivide küpsusastmest.

Organoleptilised omadused: kõnealuse sordi oliivid on puuviljamaitselised ja aromaatsed, selge lehelõhnaga, maitsebuketis eristuvad muru ja sarapuupähkel või banaan, järelmaitse võib olla vürtsikas.

3.3. Toorained (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Tootmine, töötlemine ja pakendamine.

3.6. Erieeskirjad viilutamise, riivimise, pakendamise jm kohta

Õli villitakse määratletud geograafilises piirkonnas, selleks et säilitada kõigis etappides toote tüüpilised omadused. Sel viisil on kontrolliasutustel täielik kontroll tootmise üle ning toote lõppkäitlus jääb piirkonna tootjate ülesandeks. Piirkonna tootjad teavad kõige paremini, kuidas kõnealused õlid reageerivad villimismeetodite, sealhulgas dekanteerimise aja ja meetodi, filtreerimistoimingute, kobediatomiidi, tselluloosi, villimistemperatuuri, külma ja ladustamise suhtes. Kõikide selliste meetmete eesmärk on tagada toote tüüpiliste omaduste säilimine ja õlide jälgitavus.

Villijad peavad tagama, et kaitstud päritolunimetusega õlid villitakse muudest õlidest eraldi.

Samuti peavad villijal olema tüübikinnitusega süsteemid õlide mõõtmiseks.

Õli tuleb villida klaasist, kaetud metallist, polüetüleentereftalaadist või klaasistatud keraamilistesse nõudesse.

3.7. Erieeskirjad märgistamise kohta

Õli märgisel on müüginimetuse kõrval sõnad „Denominación de Origen (või D.O.) Aceite de La Alcarria” ja soovi korral ka toote kontrollimissüsteemi kuuluva sertifitseerimisasutuse vastavusmärk.

Kaitstud päritolunimetusega õlide müügipakenditel on garantiipitser, märgis või nummerdatud lisamärgis, mida väljastab ja kontrollib kontrolliasutus sellisel viisil, et neid ei oleks võimalik uuesti kasutada.

Märgistus peab vastama üldistele märgistamiseeskirjadele.

4. Geograafilise piirkonna lühikirjeldus

La Alcarria piirkond hõlmab 95 omavalitsusüksust Guadalajara provintsist ja 42 omavalitsusüksust Cuenca provintsist.

5. Seos geograafilise piirkonnaga

5.1. Geograafilise piirkonna eripära

Piirkonda iseloomustavad tugevad temperatuurimuutused, suved on kuumad ja õhutemperatuur tõuseb üle 35 °C, talved aga on äärmiselt külmad, õhutemperatuur on tihti äärmiselt madal ning sademeid on vähe. Sademeid jaotuvad ühtlaselt kevade ja sügise vahel.

Aasta keskmine õhutemperatuur on 13 °C, aasta kõige külmema kuu keskmine õhutemperatuur 13 °C ja kõige soojema kuu keskmine õhutemperatuur 21 °C.

Pinnast iseloomustab väga kõrge kaltsiumkarbonaadisisaldus, orgaaniliste ainete vähesus, järsud mäenõlvad ja sellest tulenev mulla madal stabiilsus.

Põllumajanduslikust vaatepunktist on muld väga toitainevaene.

La Alcarria omavalitsusüksuste kõrgus merepinnast ulatub 700–900 meetrini.

5.2. Toote eripära

Tootel „Aceite de La Alcarria” on järgmised omadused:

Küllastunud ja küllastumata rasvhapete suhte tõttu on õli väga püsivate omadustega.

Kõrge oleiinhappe sisaldus.

Põhivärvus on laimiroheline, mille intensiivsus varieerub sõltuvalt koristusajast ja oliivi küpsusastmest.

Karoteeni- ja klorofüllisisalduse osakaal annab kõnealuse päritolunimetusega õlidele iseloomuliku tooni.

Organoleptilised omadused: Castellana (Verdeja) sordi oliivid on puuviljamaitselised ja aromaatsed, õrna lehelõhnaga, maitsebuketis eristuvad muru ja sarapuupähkel või banaan, järelmaitse võib olla vürtsikas.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul)

Piirkonna erilised pinnase- ja ilmastikutingimused on suures osas aidanud kaasa looduslikule valikule, mille tulemusena toodetakse ainult kõnealuses piirkonnas üksnes Castellana (Verdeja) sordist neitsioliiviõli.

Oliivitaim talub ideaalselt temperatuure kuni – 5 °C, ilma et peroksiidarv liigselt tõuseks.

Geoloogiliste ja pinnasele omaste tingimuste vahelise seose puhul väärib märkimist, kuidas piirkonna nõlvaderohke pinnaehitus ning õhuke, leeliseline ja soolasisaldusega pinnas on jätnud oma märgi pidevat koormust taluvale viljale ning kuidas kõnealused tegurid on omakorda toiminud loodusliku valikuna, mis põhjustab madalat tootlikkust ja toote eristumist.

Castellana sort ja piirkonna erilised pinnase- ja ilmatikutingimused annavad õlile iseloomulikud füüsikalis-keemilised ja organoleptilised omadused, mida on kirjeldatud punktis 4.2.

Viide spetsifikaadi avaldamisele

Põllumajandusministeeriumi 2. oktoobri 2006. aasta otsus, millega kiidetakse heaks taotlus registreerida päritolunimetus „Aceite de la Alcarria” (Resolución de 2.10.2006, de la Consejería de Agricultura, por la que se emite decisión favorable en relación con la solicitud de registro de la Denominación de Origen Protegida Aceite de La Alcarria).

Avaldatud Castilla-La Mancha ametlikus väljaandes (Diario Oficial de Castilla-La Mancha) nr 209, 10. oktoober 2006, lk 20702:

http://www.jccm.es/cgi-bin/docm.php3

(1) ELT L 93, 31.3.2006, lk 12.